runetrust/blame-folketinget-dk huggingface dataset:
Søren Søndergaard (EL), 2002-05-13:
Et godt arbejdsmiljø kommer ikke af sig selv, og selv om der er virksomheder, som gør et godt stykke arbejde, og selv om der er virksomhedsledere, som forstår, at der skal gøres et godt stykke arbejde, så er der også alt for mange arbejdspladser, hvor virksomhedens ledelse ikke er parat til at sikre sine ansatte et sundt og sikkert arbejdsmiljø.
Morten Bødskov (S), 2020-01-09:
Altså, et bredt flertal i Folketinget – desværre med undtagelse af Nye Borgerlige – har jo tilsluttet sig 70-procentsmålsætningen i forhold til at nedbringe CO 2 -udslippet, og der kommer vi til at kigge på, hvad vi kan gøre med transportsektoren; så er vi nødt til at se på, hvad vi kan gøre for transportsektoren.
René Gade (ALT), 2019-03-19:
For hvis du starter et personlig ejet selskab, kan du ikke så let gå ud at sælge anparter i en opstartsperiode, hvor du måske egentlig har lyst til at give nogle en art optioner for at bringe dig selv videre med et advisory board, eller at du har lyst til at få flere kompetencer ind, men ikke rigtig har kapitalen.
Kristian Thulesen Dahl (DF), 1998-05-07:
Spørgsmålet handlede om, hvorvidt hr. Ole Sohn og SF er af den opfattelse, at prisen for det offentlige for det her lovforslag skal kradses ind på et senere tidspunkt - efter den 28. maj - ved et økonomisk indgreb, ved en stramning over for lønmodtagerne.
Finn Sørensen (EL), 2019-04-09:
Altså, jeg må sige, at jeg er ét stort spørgsmålstegn, for der er jo ingen forskel på det – jo, der er en forskel i, hvad man kalder det, om man kalder det en social protokol, eller om man kalder det en arbejdsmarkedsprotokol, men der er jo ingen forskel i indhold.
Lennart Damsbo-Andersen (S), 2014-05-09:
Det er jo rigtigt, som hr. Leif Mikkelsen siger, at det at køre i bil kan være en vigtig betingelse for, at man kan komme af sted, men hvis man skal langt og man skal derhen hurtigt, så er det langt bedre at køre i tog end at køre i bil.
Kim Andersen (V), 2009-03-17:
Det forslag her fra Justitsministeriet går på, at vi skal have ændret loven om inkassovirksomhed og loven om vagtvirksomhed, og det skal vi som følge af servicedirektivet og Rådets direktiv af 12. december 2006 vedrørende tjenesteydelser i det indre marked.
Martin Henriksen (DF), 2014-01-23:
Jeg håber – jeg har ikke de store forventninger om det, men jeg håber det ikke desto mindre – at Danmark på et tidspunkt bliver et land, der bidrager til en diskussion om, hvordan vi kan bevare de grundlæggende rettigheder som demokrati, ytringsfrihed, forsamlingsfrihed osv., samtidig med vi at også sikrer, at nationalstaten har bedre muligheder for at beskytte sig, f.eks. hvad angår kriminelle udlændinge, altså bedre muligheder for at udvise dem.
Karen J. Klint (S), 2003-11-27:
Det er også derfor, vi har fulgt op med, eller ikke fulgt op med - det lyder, som om noget har forrang frem for noget andet, sådan er det ikke - men vi har faktisk også fremsat et beslutningsforslag om forfatningsforhold, hvor punkt 8 netop handler om folkekirken. Så jeg synes, Socialdemokraterne har sammenhæng i vores logik og i vores forslag.
Keld Albrechtsen (EL), 2003-11-18:
Men hvis der er tale om en misforståelse i den her sag, så er der vel tale om den misforståelse, som består i, at regeringen meddeler Folketinget og befolkningen, at der skal afsættes penge til en undersøgelse af stalinismens forbrydelser i lejrene, hvorefter det viser sig, at statsministeren og regeringen alligevel ikke gennemfører den plan. Det er da i virkeligheden mere end en misforståelse.
Per Clausen (EL), 2008-12-12:
Jeg er sikker på at man også godt kunne have en standard i 2015, hvis det var det, man gik efter, så jeg synes, man skal prøve at overveje, om Det Radikale Venstres og SF's input til diskussionen om byggeri skal være, at fordi vi ikke har en dansk standard for passivhuse, kan vi heller ikke indføre passivhuse i 2015.
Ida Auken (RV), 2016-10-11:
Og der kan vi jo alle sammen godt se for os, hvordan Joe & The Juice kan rykke ind med sit store udstyr og eventuelt rykke videre, hvis de får opsagt deres lejekontrakt, men den lille iværksætter, der har sin ene butik og har indrettet den, har sværere ved at blive opsagt med et kortere varsel.
Kim Behnke (UP), 2001-05-04:
Forestiller man sig, at der ikke kun var nogle republikanere i det danske Folketing, men at op mod halvdelen af det danske Folketing var republikanere, og forestiller man sig, hvis man husker tilbage til 1980'erne med de mange NATO-fjendske dagsordener, der raskvæk blev vedtaget, og hvor regeringen fik pålæg af den ene og den anden art, at det i stedet havde været dagsordener omkring monarkiet, omkring hele vores forhold til kongehuset, ja, så kunne Danmark have oplevet ganske mange konstitutionelle kriser.
Thor Pedersen (V), 2002-03-20:
Det er regeringens klare målsætning, at de offentlige midler i højere grad skal anvendes til bedre velfærd for borgerne, og finansloven, som vi om lidt her vedtager, bygger i sin grundidé på en omprioritering, som det også er sagt af mange, fra tilskudsordninger og bureaukrati til borgernær service.
Pia Olsen Dyhr (SF), 2015-12-17:
Når det så er sagt, vil jeg spørge ordføreren, om det ikke er korrekt, at det er socialdemokratiske borgmestre, Venstreborgmestre og egentlig også konservative borgmestre i Nordsjælland, der meget klart mener, at man er nødt til at nedlægge de grønne korridorer for netop bedre at sikre borgernes rettigheder, og at det derfor ikke kun er et ekstremt venstrefløjssynspunkt, hvis jeg hører min kollega i Socialdemokratiet ret.
Villy Søvndal (SF), 1997-11-06:
Derfor foreslår vi, at løftet om pladsgaranti opfyldes i forbindelse med de kommende finanslovforhandlinger, ikke ved tvang, hvilket tidligere er blevet afvist af regeringspartierne som værende et indgreb i det kommunale selvstyres ret til at lade børn stå på venteliste, men ved belønning, således at kommuner, der opfylder pasningsgarantien, får en økonomisk belønning og oven i købet så stor en belønning, at det for de fleste kommuner ikke kan betale sig at lade være.
Astrid Krag (S), 2012-10-10:
I den forbindelse vil jeg gerne starte med at understrege, at det for regeringen er afgørende, at akutpatienter får en hurtig og kvalificeret behandling i landets akutmodtagelser, og derfor er jeg også glad for, som vi var inde på i sidste spørgsmål, at regeringen og Danske Regioner i forbindelse med økonomiaftalen for 2013 aftalte en række initiativer, som sammen med de initiativer, der allerede er sat i gang i regionerne, skal bidrage til at nedbringe ventetiden i akutmodtagelserne.
Peter Hansen-Nord (V), 2000-12-14:
Jeg skal gøre det forholdsvis enkelt for hr. Jan Petersen: Det eneste, jeg faktisk beder hr. Jan Petersen om, er at komme herop på talerstolen og forsikre og sige: Eftersom vi flyttede 30 mio. kr. i går over til Elsparefonden, så er det regeringens hensigt, at den elspareafgift, vi alle sammen betaler, ubeskåret skal gå til Elsparefonden, uden at vi bruger pengene til andre ting.
Nick Hækkerup (S), 2021-03-24:
Nu er vi jo i den situation, at vi er fælles om »Rammeaftale om plan for genåbning af Danmark«, og af den fremgår: »Aftalepartierne noterer sig, at regeringen arbejder efter, at der kan åbnes for rejse med coronapas samt smitteforebyggende tiltag – forudsat, at myndighederne vurderer, at data fra de pågældende lande er valide og troværdige.«
Niels Christian Nielsen (S), 2009-02-18:
Men kan det overordnet ikke bekymre ministeren, at ledelsen på OUH og andre gode fagfolk, allerede inden det første spadestik er taget til det nye OUH, der skal stå færdigt i 2018, udtaler, at rammerne og faciliteterne er undernormerede og underfinansierede, og at underfinansieringen her og nu er på ca. 1,3 mia. kr.?
Else Theill Sørensen (KF), 2002-03-21:
Så kunne jeg godt tænke mig, fordi jeg synes, det lidt hører sammen med det her, men jeg må sige, at det er inspireret af en række sager, vi er stødt på i Indfødsretsudvalget, at tage de røde strømper på, selv om jeg ikke var rødstrømpe, dengang det var moderne.
Tom Behnke (FP), 1998-06-12:
Hvis man indfører den nødvendige teknologi, som man er ved at gøre det i øjeblikket på nogle alarmcentraler, således at alene det, at telefonen ringer, gør, at computeren registrerer, hvorfra der bliver ringet, med adresse på, hvor der bliver ringet fra, så ved man allerede dér, hvor det er, man skal køre hen.
Kristian Thulesen Dahl (DF), 2001-05-17:
Men ingen af de ting, som kan lægge knaster i vejen for den udvidelse, som hr. Claus Larsen-Jensen taler om er udgangspunktet for, at vi skal godkende Nicetraktaten, kom hr. Claus Larsen-Jensen ind på i sit ordførerindlæg.
Pia Gjellerup (S), 1997-12-17:
Der er en aftale om at øge politiets ressourcer, så politiet kan blive mere synligt og effektivt, og der er en aftale om effektiviseringer med hensyn til sygehusenes kapacitet, alt sammen emner, som i hverdagen har betydning for et bedre velfærdssamfund for den enkelte dansker.
Keld Albrechtsen (EL), 2004-06-01:
Jeg mener, jeg allerede dengang strakte mig langt i et forsøg på at nå til enighed - så langt, at der var andre partier i oppositionen, der mente, jeg gik for langt, men pragmatisk er jeg nogle gange, og det mener jeg faktisk også vi var i forbindelse med vandmiljøplan III-forhandlingerne.
Søren Egge Rasmussen (EL), 2018-04-13:
Jeg synes tit, vi støder på, at landbruget er alt for firkantet, at man ikke er åben over for, at man skal ændre sit sædskifte, at man skal indrette sin dyrkning, efter at det begynder at regne mere i Danmark, at man, hvis man driver sit landbrug tæt på en å, skal indrette sig efter det.
Kristian Thulesen Dahl (DF), 1998-11-17:
Da kan jeg forstå på det svar, vi så får, at Socialdemokratiet desværre mener, at det beløb, man får, er tilstrækkeligt, så vil jeg gerne sende den politiske melding, at Dansk Folkeparti er helt uenig med Socialdemokratiet, fordi vi mener ikke, at det nuværende niveau til den her gruppe mennesker er tilstrækkeligt.
Pia Kjærsgaard (DF), 2008-06-11:
Jeg ved jo, at det er noget, der på et tidspunkt kommer en redegørelse for, og det er virkelig noget, jeg mener man skal følge op på, for det kan ingen være bekendt overhovedet, det kan hverken Socialistisk Folkeparti, Dansk Folkeparti, regeringen eller andre.
Morten Østergaard (RV), 2009-02-26:
Og derfor er det bare jeg siger: Hvis man stemmer for det her forslag, uanset hvad baggrunden er for det, så skaber man fattigdom, så er man i gang med at ødelægge noget af det fineste ved det her samfund, nemlig at der er et sikkerhedsnet, der griber alle, så vi ikke får den fattigdom, man kender fra andre samfund, der ikke kan bryste sig af at være velfærdsstater.
Charlotte Fischer (RV), 2006-01-12:
For at vi kan få medicin, som er god nok, kunne man så ikke i de konservative rækker tænke lidt over, om der er brug for at styrke den offentlige forskningsindsats på sundhedsområdet, netop fordi det kan have en væsensforskellig betydning, om det er offentligt eller privat finansieret?
Jann Sjursen (KRF), 2003-02-28:
Men som jeg før nævnte, kan vi altså ikke støtte det forslag, som SF har fremsat her i dag, for det vil give irakiske asylansøgere, også dem, der har fået afslag på deres asylansøgning, en særsituation i form af den særlov, som regeringen så ville blive pålagt at vedtage, og det vil vi ikke medvirke til.
Jørgen Arbo-Bæhr (EL), 2007-04-26:
Jeg håber meget, at vi i løbet af udvalgsbehandlingen kan få en forståelse for, at i hvert fald de 120 mennesker, som er blevet afholdt fra at komme med på det her lovforslag, får mulighed for at komme det, fordi de intet forkert har gjort.
Morten Messerschmidt (DF), 2022-03-23:
Den tid, hvor fru Birte Weiss og andre sagde, at der ikke var nogen grænse for, hvor mange der sådan kunne komme fra de muslimske lande – i relation til den kulturelle byrde og deraf også afledte økonomiske og kriminalitetsmæssige byrde, det ville medføre – er heldigvis slut.
Alex Ahrendtsen (DF), 2018-04-10:
Vi ved jo, at filmideer og manuskripter bliver bedre af at have været igennem DFI, vi ved, at det bliver bedre af at have været gennem producenter, når de skal finde finansiering, og igennem tv-selskaber, og på samme måde ved vi jo, at det altid bliver bedre, når kunstnere skal samarbejde med andre, bl.a. institutioner, hvor der er fagfolk, der har forstand på tingene, og som kan udfordre dem.
Brian Mikkelsen (KF), 2016-10-27:
Jo, frem til i dag har BonBon-Land, Lalandia, Parken, Fårup Sommerland, Sommerland Sjælland osv. betalt næsten 1 kr. i afgift pr. kilowatt-time, men hvis man f.eks. går til Liseberg i Göteborg, hvor jeg selv har været med min familie, så betaler de 25 øre pr. kilowatt-time.
Frank Jensen (S), 1998-06-03:
Vi er også indstillet på - og det synes jeg ville være en god idé - at afholde en konference, en høring om lovforslaget hen over sommeren, så vi i Folketingets proces også kan inddrage eksterne folk til at bidrage til at gennemskue lovforslaget på de områder, hvor der måtte være usikkerhed hos medlemmer af Folketinget.
Lone Møller (S), 2006-03-21:
Det er der vel ingen der kan benægte, for der er vel ingen tvivl om, at når man er en anerkendt advokat, som har stor erfaring i bl.a. arbejdsskadesager, vil man selvfølgelig også sikre sig, at i det øjeblik et dokument skal indgå som en del af et lovforberedende arbejde, er det også gennemarbejdet.
Anders Fogh Rasmussen (V), 2004-10-06:
Der er intet i reglerne om habilitet i forvaltningsloven, som forhindrer en fødevareminister i at eje Daniscoaktier, lige så lidt som en landmand er afskåret fra at blive landbrugsminister eller en skatteyder fra at blive skatteminister eller en jurist fra at blive justitsminister.
Erling Bonnesen (V), 2020-11-19:
Det lovforslag, som vi behandler her, har til formål at bringe dansk lovgivning i overensstemmelse med EU's økologiforordning, og det støtter vi naturligvis i Venstre, da vi er tilhængere af fælles regler på området, således at der er gennemskuelighed for både forbrugerne og producenterne, og således at vi i højere grad også konkurrerer på det, kan vi sige, samme lovmæssige grundlag.
Karsten Hønge (SF), 2023-02-02:
Det lyder ret banalt at sige det, men sådan har det altså ikke altid været med nogle af de praktikforløb, der har været nogle steder, hvor det mere har handlet om at komme af med borgerne ud til nogle virksomheder, og hvor de i virksomhederne reelt ikke har haft nogen opkvalificering.
Klaus Hækkerup (S), 2009-12-18:
Men når det skal inddrages i debatten og skal være et argument i det her, er vi selvfølgelig nødt til at bruge den viden, som vi har for øjeblikket, og den viden, som vi har, er, at man måler på H.C. Andersens Boulevard, og vores viden er også, at der i en periode har været mindre trafik, fordi man har lagt ny asfalt på.
Rasmus Prehn (S), 2007-05-16:
Det ændrer bare ikke ved det faktum, og det ved forsvarsministeren også godt, at lige præcis den her konstruktion, den her helt særlige bestyrelse, kun har set dagens lys af én årsag, nemlig at regeringen har siddet i en sen nattetime og lavet en aftale med Dansk Folkeparti, der havde et ultimativt krav om at få det her forskningscenter – et forskningscenter, hvor de også kunne få indflydelse på, hvem det var, der skulle forske, fordi de også gerne ville have indflydelse på, hvad det var for nogle resultater, der skulle lægges frem, nemlig ikke forskningsresultater, men propaganda.
Jens Rohde (V), 2003-04-03:
Men jeg er altså nødt til at sige, at når man henviser til en Frands Mortensen, så kan jeg godt huske, at da man oprettede TV 2 i 1980'erne, sagde den samme medieforsker, at TV 2 kun ville få nogle ganske få måneders levetid, for der var ikke kommerciel basis for at drive tv i Danmark.
Jesper Langballe (DF), 2007-04-25:
Tvangsægteskaber er noget dybt afskyeligt, som jo får fuldstændig uberegnelige konsekvenser, især når de foregår hos os i Danmark og med unge mennesker som parter i sagen, der i lighed med danske unge har mulighed for at forelske sig i en anden end den af forældrene udkårne, eftersom at man jo ikke her til lands kan holde pigerne indespærret.
Bjarne Corydon (S), 2014-12-17:
Jeg kan måske starte med et par fakta om de mål, Venstres ordfører taler om og taler for: økonomisk fremgang, økonomisk ansvarlighed, styr på de offentlige finanser, flere private arbejdspladser, stærkere konkurrenceevne og et erhvervsliv, der klarer sig bedre.
Kristian Jensen (V), 2016-04-19:
Som jeg nævnte i mine svar til hr. Nikolaj Villumsen tidligere, er det sådan, at vi også uddanner de ledere af grupper, vi arbejder sammen med, i det, man kalder for krigens love, at vi undersøger, hvad det er for en ledelsesstruktur, der er, hvad det er for nogle samarbejdsstrukturer, der er.
Thor Pedersen (V), 2001-09-06:
Jeg havde egentlig til hensigt at stille et andet spørgsmål til hr. Jan Petersen, men det gør jeg så ikke, og det skyldes alene det sidste indlæg, hr. Jan Petersen kom med: Er der slet ingen grænser for, hvor urigtigt, hvor usandfærdigt, man kan referere et forløb under en finanslovdrøftelse?
Morten Homann (SF), 2005-12-01:
Der må jeg sige, at jeg altså var ved at tabe både næse og mund over både Dansk Folkepartis og Det Radikale Venstres ordførere, som uden at blinke siger, at man ikke vil se på at få lavet en rimelig indbetaling på lang sigt til Landsbyggefonden, som dækker de almene lejeres renovering af deres egne boliger, og at der skal være ekstra penge, sådan at vi også kan blive ved med at stjæle fra de almene lejere.
Bjarne Corydon (S), 2011-10-12:
Hvis det lykkes os at gennemføre en økonomisk politik, der igen sætter gang i et opsving og en stabil vækst og i øvrigt også fører en erhvervspolitik, der sikrer dansk konkurrenceevne, og at vi står stærkt inden for nye vækstbrancher, så kommer vi til at mangle arbejdskraft, og så er det afgørende for den økonomiske udvikling, at vi skaffer den arbejdskraft, så vi ikke får en overophedning af økonomien, der sætter opsvinget i stå igen.
Morten Messerschmidt (DF), 2021-10-13:
Men når det notat, som Beskæftigelsesministeriet har oversendt til Folketinget den 24. september 2021, altså under den siddende regering, meget eksplicit siger, at der ikke har været opmærksomhed på de utilsigtede konsekvenser i forhold til velfærdssystemer, hvor der er orlovsrettigheder for andre grupper end lønmodtagere, f.eks. i Danmark, Sverige og Finland, så påkalder det sig jo en vis interesse.
Jens Peter Vernersen (S), 1998-10-08:
Christmas-Møller, været bedre, været mere fornuftigt at være boligejer, end det har været de sidste 5 år. Hvis man læser det svar, som er kommet fra økonomiministeren om boligejernes forhold, viser det meget klart, at boligejernes fordel fra 1993 til 1998 stort set svarer til ændringerne i rentefradragsreglen med pinsepakken fuldt gennemført - den svarer stort set dertil.
Sandy Brinck (S), 1999-11-11:
Og for det tredje udvides det, hvis man kører i en frakendelsesperiode uden for prøvetiden, og uden at der samtidig er tale om spirituskørsel, og her er det nok værd at præcisere, at regler og praksis omkring selve frakendelsen af kørekortet opretholdes uændret.
Sophie Løhde (V), 2012-10-10:
Jamen tak for besvarelsen, som man må forstå således, at når statsministeren, sundhedsministeren og andre regeringsmedlemmer bruger udtrykket alle patienter, så mener man ikke, hvad man selv siger – det er jo selvfølgelig også en melding – men det gør det jo bare lidt svært for dem, der sådan er modtagere af budskaberne at forstå, hvem det så er, man mener.
Pernille Rosenkrantz-Theil (EL), 2004-04-22:
Hvis vi ser bort fra konspirationsteorierne et øjeblik, vil jeg gerne sige til hr. Per Dalgaard, at det heldigvis drejer sig om meget, meget få børn, som bliver sat i en situation, hvor der er usikkerhed om retsstillingen, fordi den biologiske mor dør.
Connie Hedegaard (KF), 2006-11-22:
Jeg stod i hvert fald for et par måneder siden med lederen af det danske iskerneprojekt i Grønland, Dorthe DahlJensen fra Niels Bohr Instituttet, og hun havde fortalt senator John McCain fra USA dette: Som forsker kan jeg kun sige, at jeg er chokeret over den hast, hvormed klimaforandringerne foregår nu.
Pelle Dragsted (EL), 2016-09-06:
Når jeg nu alligevel har taget ordet til en anden runde her efter en lang dags debat, så er det egentlig, fordi jeg gerne vil bruge lejligheden til også at påpege en række andre eksempler på usandheder og misinformation, som har præget ikke bare debatten her i dag, men også tiden efter at helhedsplanen blev lanceret, og jeg er faktisk lidt bekymret over omfanget af den misinformation, som er blevet spredt til danskerne.
Ole Glahn (RV), 2006-01-12:
Nu er anledningen til, at vi diskuterer den her sag i dag, jo at finansministeren valgte at tage den bemyndigelse igennem en tekstanmærkning og ikke at føre en parallelitet til, når man laver en aftale med Kommunernes Landsforening, hvor det er et aktstykke, som man kan bringe op her i salen.
Torsten Schack Pedersen (V), 2021-09-09:
Og nu, når ordføreren har så svært ved at fortælle dem, der lytter med på debatten, at det var den nuværende statsminister, der var underskriver på det lovforslag som beskæftigelsesminister, synes jeg bare lige, det skal siges, bare for at man ikke prøver at løbe fra, hvad man selv har været med til.
Inger Beinov Støjberg (V), 2007-05-11:
Det handler bl.a. også om internettet, og jeg kan allerede nu røbe over for fru Mette Gjerskov, at når den her undersøgelse af, hvor børn møder markedsføring, bliver lavet, tør jeg godt allerede nu sætte et ret stort beløb på, at det i høj grad bliver på internettet.
Rasmus Jarlov (KF), 2011-05-24:
Det er en meget grov beskyldning, og jeg synes i det hele taget, at man stiller noget af en stråmand op fra Enhedslistens side i et forsøg på at få det til at se ud, som om der findes det synspunkt her i Folketingssalen, at de multinationale selskaber ikke skal betale skat.
Morten Helveg Petersen (RV), 2006-04-18:
Jeg vil bare sige, at jeg forstår forslagets formuleringer i øvrigt om at henholde sig til gældende retningslinjer, retsplejelovens bestemmelser osv. osv. sådan, at ifald et tilfældighedsfund bringes videre, fordi det er relevant for PET’s efterforskning, skal der selvfølgelig være de konsekvenser af forslaget, som er skitseret her.
Pernille Vigsø Bagge (SF), 2008-05-20:
Så vil jeg i øvrigt også gerne høre undervisningsministerens kommentar til, at forslaget her udelukkende går på indvandrere og indvandrerfamilier, altså, at det er indvandrere og indvandrerfamilier, som ikke må bære tørklæder i folkeskolen.
Ole Sohn (SF), 2001-12-12:
Men samtidig er jeg også nødt til at gøre opmærksom på, at vi jo ofte i forhold til den tidligere regering har påpeget det socialt skæve i den måde, som børnepasningsordningen har udviklet sig på, i og med at man har nedsat ydelsen til at være 60 pct. af dagpengene.
Rune Lund (EL), 2006-05-30:
Det ville være som et plaster på et åbent benbrud i forhold til den meget forkerte beslutning at fortsætte besættelsen af Irak, fortsætte den militære tilstedeværelse; men det vil trods alt sikre, at danske styrker ikke indgår i operationer, hvor vi bagefter opdager, at mennesker er blevet udsat for tortur, mishandling, drab, forsvinden eller andre ting.
Charlotte Broman Mølbæk (SF), 2021-04-23:
Og der vil jeg godt spørge ministeren, om ministeren mener, at vi har et velfungerende system, eller om vi skulle prøve at sætte os sammen og lave nogle tiltag, der kan sikre, at der ikke er så stor tilfældighed i og forskelle mellem kommunerne, også i ventetiderne.
Helle Thorning-Schmidt (S), 2007-11-29:
Men vi har også sagt, at hvis ikke vi kunne opnå det flertal, hvad vi desværre ikke kunne, ville vi naturligvis fortsætte med folkeskoleforliget, for det er ikke i danskernes interesse, og det er bestemt heller ikke i Socialdemokraternes interesse, at vi får en VKO-folkeskole.
Kristian Bøgsted (DD), 2024-11-20:
Tak for det, og lad mig starte med at sige, at jeg er glad for at kunne konstatere, at ministeren også har en interesse i, at ålefiskeriet på den måde her også eksisterer i fremtiden, netop også fordi det faktisk er en del af vores kulturarv, der kan spores helt tilbage til stenalderen.
Tage Leegaard (KF), 2010-04-09:
Jeg er enig i de udtalelser, der tidligere har været her i salen i dag, om, at mennesker, der påfører dyr lidelser, selv må have nogle sygdomme, og det kan da sagtens være, at de, hvis de bliver kureret for de sygdomme, så også er i stand til at tage ordentligt vare på et dyr.